Szép virággal kerted tele
Szép virággal kerted tele,
Könnyü volna menni bele;
Gyönge sövény kerítése,
Könnyü volna szétszedése.

Félek még is belé hatni,
Magam után nyomot hagyni,
Okot adni megszólásra,
Neked, rózsám, búsulásra.

Rég reményem ha betelik,
Kis kertajtód ha megnyilik,
Akkor szedem virágjaid,
Rájok iszom mézcsókjaid.

Akkor fogom én mondani:
Be jó dolog, időt várni!
Időt várni, lányt kimélni,
És megszólástól nem félni.
Népköltészet